ועדת הפנים ואיכות הסביבה, כנסת 18, פרוטוקול מספר 261, 2010-10-12 13:00

דוד אזולאי: שלום לכולם, אנחנו פותחים את ישיבת ועדת הפנים והגנת הסביבה.

דוד אזולאי: על סדר היום תקנות מניעת זיהום הים ממקורות יבשתיים(הפחתה של סכום העיצום הכספי), התש"ע-2010.

דוד אזולאי: זה על פי בקשת השר להגנת הסביבה, גלעד ארדן.

דוד אזולאי: בבקשה.

איריס שליט: התקנות הועלו לוועדה ואושרו על-ידי הוועדה ב-28 באפריל שנה זו.

איריס שליט: במהלך הדיון חבר הכנסת חנין העלה הצעה להחמיר עם תאגידים שמחזור המכירות שלהם עולה על 10 מיליון שקלים בשנה, ולגביהם לא לאפשר את ההפחתה בסכום העיצום.

איריס שליט: הנושא נשקל במשרד - לקח קצת זמן, אני מתנצלת בשם כולם - אבל התקבלה החלטה על-ידי השר לקבל את ההצעה.

איריס שליט: לכן, במקום לחתום על התקנות, ביקשנו לחזור לדיון משלים ולאשר רק את הנקודה הנוספת הזאת.

דוד אזולאי: מפעלים שיש להם הכנסה מעל 10 מיליון שקלים, לגביהם סכום העיצום לא יופחת.

איריס שליט: נכון, לפחות לא בהתחשבות במחזור המכירות.

איריס שליט: הוא יכול להיות מופחת כתוצאה מנסיבות אחרות שקבועות בסעיף הקודם: צמצום הנזק, דיווח, הפסקת ההפרה ביוזמתו וכן הלאה.

איריס שליט: אבל בנושא המסוים של מחזור מכירות לא לתת לעוסקים האלה ליהנות מהעניין.

דוד אזולאי: תודה.

דב חנין: אדוני היושב ראש, אני רק רוצה לברך את השר להגנת הסביבה על התשובה שלו לנו, וגם את אנשי המשרד להגנת הסביבה שבחנו את העניין בצורה מאוד רצינית ומקצועית.

דב חנין: אני מציע שנאשר את התקנות.

דוד אזולאי: גם אני מצטרף ומודה לשר על ההיענות שלו לפנייה שלנו ומברך על כך.

דוד אזולאי: לא נותר לנו אלא לאשר.

דוד אזולאי: צריך לקרוא את התקנות?

איריס שליט: רק את תקנה 3. "הפחתה בשל התחשבות במחזור מכירות שנתי.

איריס שליט: (א) הממונה רשאי להפחית למפר שהוא אחד מהמפורטים להלן את סכום העיצום הכספי כך שלא יעלה על: (1) לעוסק – 20 אחוזים ממחזור המכירות השנתי; (2) למוסד ללא כוונת רווח – עשרה אחוזים ממחזור המכירות השנתי; (3) לאדם אחר – 10 אחוזים מההכנסות בשנה הקודמת.

איריס שליט: תקנת משנה (ב) תוקנה מעט מבחינה קוסמטית.

איריס שליט: "תקנת משנה (א) תחול בין אם הופחת סכום העיצום הכספי לפי תקנה 2 ובין אם לאו.

איריס שליט: (ג)"  - שזה התיקון – "תקנת משנה (א) לא תחול על תאגיד שמחזור המכירות שלו עולה על 10 מיליון שקלים.

איריס שליט: "

ורד קירו-זילברמן: זה לא מה שכתוב אצלנו.

דב חנין: שינו נוסח.

איריס שליט: נכון.

איריס שליט: אתמול קיבלתי ממשרד המשפטים את הנוסח שהם חושבים שצריך לכתוב אותו, יותר מסודר.

איריס שליט: העברתי לגלעד וגלעד אמר שמאחר ומדובר רק בשינוי קוסמטי אני יכולה לקרוא היום ואין צורך להעביר מראש ניסוח.

דוד אזולאי: אז אנחנו מצביעים על הנוסח שהקראת עכשיו.

דוד אזולאי: מי בעד הנוסח?

דוד אזולאי: מי נגד?

דוד אזולאי: הצבעה     בעד – פה אחד נגד – אין התיקון לתקנות אושר.

דוד אזולאי: אין מתנגדים ואין נמנעים ולפי כך התקנות הללו עוברות בהחלטה פה אחד.

דוד אזולאי: תודה רבה, אני נועל את הישיבה.